Útok v Spojenej škole v Spišskej Starej Vsi

K útoku v Spojenej škole v Spišskej Starej Vsi došlo 16. januára 2025 okolo 13:00 SEČ, keď v budove gymnázia 18-ročný žiak napadol nožom pracovníkov a žiakov školy, pričom usmrtil 51-ročnú zástupkyňu riaditeľky školy a 18-ročnú žiačku, a ťažko zranil inú. Útočník zo školy po čine ušiel, polícia ho však za krátko chytila. Vyšetrovateľ protizločineckej jednotky Úradu boja proti organizovanej kriminalite ho obvinil z obzvlášť závažného zločinu úkladnej vraždy, sčasti dokonaného, sčasti v štádiu pokusu.

Naposledy sa podobný útok na Slovensku odohral v roku 2020 na spojenej škole vo Vrútkach.

 Priebeh útoku 
K incidentu došlo v čase, kedy sa páchateľ dostavil do školy na komisionálne preskúšanie. Samuel Straško vstúpil do budovy maskovaný v kukle a oblečený v čiernom taktickom odeve, pričom bol ozbrojený taktickým nožom.

Útok začal v kancelárii zástupkyne riaditeľa školy Márie Semančíkovej, ktorú páchateľ napadol ako prvú. Následne sa presunul do triedy tretieho ročníka, kde zaútočil na študentky. Počas útoku v triede zahynula 18-ročná Alena Čarnogurská. Ďalšia študentka, Barbora, bola ťažko zranená, keď sa snažila spolužiačku brániť.

Po čine páchateľ z budovy školy ušiel. Študenti v panike unikali zo školy, niektorí aj výskokom z okien. Polícia SR okamžite spustila pátraciu akciu a Samuela Straška zadržala približne po hodine v lesnom poraste mimo intravilánu mesta.

 Osoby 

 Páchateľ 
Podľa doterajších informácií je páchateľom 18-ročný žiak školy Samuel Straško, ktorý absolvoval základnú školu v Kežmarku a následne 1. ročník na gymnáziu v Lučenci. Odtiaľ do 2. ročníka prestúpil na gymnázium v Spišskej Starej Vsi. V deň útoku mal mať komisionálne skúšky, nakoľko po absolvovaní 2. ročníka prešiel na individuálny študijný plán, ku ktorému na škole pristúpili, keďže verbálne útočil na študentky a tie sa ho začali báť. Podľa medializovaných informácií žiak vykazoval známky problémového správania dlhodobo a bol dvakrát súdom právoplatne odsúdený za násilné trestné činy – fyzický útok voči spolužiačke v 9. ročníku ZŠ a vyhrážanie sa smrťou a ťažkou ujmou na zdraví voči ďalšej spolužiačke, čo potvrdil aj primátor Kežmarku Ján Ferenčák. Určitú dobu bol umiestnený aj v reedukačnom centre a na základe rozsudku bol pod 18-mesačným dohľadom probačného úradníka. Riaditeľka Spojenej školy v Spišskej Starej Vsi Anna Kromková však uviedla, že o agresivite a kriminálnej minulosti žiaka nemali v čase jeho prijatia informácie: „Keby som mala tieto informácie predtým, nikdy by som ho na našu školu neprijala. Rodičia nám to zamlčali.“

Rovnako sa objavili informácie, že žiak v škole dosahoval mimoriadne výsledky, zaznamenal aj niekoľko úspechov na regionálnych, krajských, či okresných súťažiach.

 Obete 
Dvomi usmrtenými boli:
 Mária Semančíková, 51-ročná učiteľka matematiky a informatiky a zástupkyňa riaditeľa,
 Alena Čarnogurská, 18-ročná študentka. Obeť bola pochovaná 19. januára 2025 v Spišských Hanušovciach, kde žila.

Ďalšia osemnásťročná študentka utrpela ťažké zranenia a bola po útoku hospitalizovaná.

 Vyšetrovanie 
Páchateľ čelí „obvineniu z obzvlášť závažného zločinu úkladnej vraždy, sčasti dokonaného, sčasti v štádiu pokusu“. 18. januára 2025 podal prokurátor Krajskej prokuratúry v Prešove návrh na vzatie páchateľa do väzby. 19. januára Špecializovaný trestný súd v Pezinku rozhodol o vzatí páchateľa do väzby. Podľa hovorkyne súdu: „Dôvodom väzby je obava, že by obvinený mohol ujsť alebo pokračovať v trestnej činnosti, teda úteková a preventívna väzba“.

 Vyšetrovanie a súdne konanie 
Prípad prevzal Úrad boja proti organizovanej kriminalite (ÚBOK). Páchateľ bol obvinený z obzvlášť závažného zločinu úkladnej vraždy podľa § 144 Trestného zákona. Po zadržaní sa k činu priznal a spolupracoval s vyšetrovateľmi.

Dňa 15. novembra 2025 prebehla na mieste činu rozsiahla rekonštrukcia útoku za účasti páchateľa, znalcov a dozorového prokurátora. Vyšetrovanie bolo oficiálne ukončené 30. decembra 2025 návrhom na podanie obžaloby na Krajskú prokuratúru v Prešove. Samuel Straško zostáva vo väzbe (predĺženej do marca 2026) z dôvodu obavy z úteku a pokračovania v trestnej činnosti.

 Zistené pochybenia inštitúcií 
Generálna prokuratúra SR pod vedením Maroša Žilinku zverejnila v júni 2025 výsledky previerky, ktorá odhalila sériu systémových zlyhaní:

 Gymnázium v Lučenci: Pri prestupe žiaka poskytlo prijímajúcej škole neúplnú dokumentáciu, v ktorej zamlčalo informácie o jeho agresívnom správaní a predchádzajúcom odsúdení.
 Úrady práce, sociálnych vecí a rodiny (Kežmarok a Veľký Krtíš): Prokuratúra konštatovala „laxný prístup“ a obdobia absolútnej nečinnosti pri riešení problémového správania páchateľa v čase jeho maloletosti.
 Gymnázium v Spišskej Starej Vsi: Vedenie školy nedostatočne preverilo referencie žiaka, hoci rodičia informácie o jeho minulosti pri zápise zamlčali.

V dôsledku tragédie a zistených pochybení odstúpila z funkcie riaditeľka školy Anna Kromková a došlo k personálnym zmenám aj v policajnom zbore v regióne.

 Referencie 

 Externé odkazy 
 Prečo útočník zabíjal v riaditeľni? Psychiater: Vnímal sa ako výnimočnejší. Vysoký intelekt a výsledky nejdú ruka v ruke s emočnou výbavou – rozhovor s psychiatrom Miroslavom Čerňanom v denníku Pravda
 Signály útočníka na škole boli neskrývané, dalo sa to čakať – rozhovor s bezpečnostným analytikom Radovanom Bránikom v denníku SME
 Nie každý násilník je aj človek s diagnózou – rozhovor so sociálnou pracovníčkou Idou Želinskou v Denníku N

Kategória:Spišská Stará Ves
Kategória:Útoky na školy
Kategória:Vraždy na Slovensku
Kategória:16. január
Kategória:2025 na Slovensku